

OBČINA KIDRIČEVO

Ulica Borisa Kraigherja 25

2325 Kidričevo

tel: 02/799-06-10, fax:02/799-06-19

Številka: 007-9/2011

Datum: 31.08. 2011

**OBČINSKI SVET**

**OBČINE KIDRIČEVO**

* **tu**

**ZADEVA:** Odlok o porabi koncesijske dajatve za trajnostno gospodarjenje z divjadjo v Občini Kidričevo

V skladu z določili 8. in 17. člena Statuta Občine Kidričevo (Uradni list RS št. 10/04 in 58/05) in 74. člena Poslovnika Občinskega sveta Občine Kidričevo (Uradni list RS, št. 10/04), predlagam Občinskemu svetu Občine Kidričevo v 1. obravnavo in sprejem Odlok o porabi koncesijske dajatve za trajnostno gospodarjenje z divjadjo v Občini Kidričevo

**Anton LESKOVAR,**

**župan**

**Občine Kidričevo**

Priloge:

* Odlok o porabi koncesijske dajatve za trajnostno gospodarjenje z divjadjo v Občini Kidričevo
* Obrazložitev s pravnimi podlagami,
* Razlogi za sprejem ter cilji in poglavitnimi rešitvami ter povezavami na odlok (v komentarjih).

**Avgust 2011**

Na podlagi 6. odstavka 29. člena Zakona o divjadi in lovstvu (Uradni list RS, št. 16/04,

120/06-odl. US in 17/08) ter 8. člena Statuta Občine Kidričevo (Uradni list RS, št. 10/04 in 58/05) je občinski svet Občinski svet Občine Kidričevo na ……redni seji dne……………. sprejel

**ODLOK**

**o porabi koncesijske dajatve za trajnostno gospodarjenje z divjadjo**

**v Občini Kidričevo**

**I. SPLOŠNA DOLOČBA**

**1. člen**

Ta odlok določa porabo denarnih sredstev, ki jih občina prejme kot del koncesijske dajatve za trajnostno gospodarjenje z divjadjo na podlagi predpisov, ki urejajo področje divjadi in lovstva.

**2 .člen**

Trajnostno upravljanje z divjadjo lahko Republika Slovenija prenese na usposobljeno pravno osebo.

**II. NAMENSKA PORABA SREDSTEV**

**3. člen**

Sredstva se namensko porabijo za izvajanje ukrepov varstva in vlaganj v narave vire v

občini Kidričevo. Ti ukrepi so:

(1) Biomeliorativni ukrepi:

- ohranjanje in vzdrževanje gozdnih jas, grmišč, logov,

- izdelava in vzdrževanje vodnih habitatov (kaluža, mlaka, mokrišče, vodni viri, ipd.),

- vzdrževanje gozdnih robov, pasišč in remiz,

- nakup in zasaditev ter zaščita avtohtonih in rastišču primernih plodonosnih grmovnih

in drevesnih vrst,

- krmljenje divjadi, vzdrževanje krmnih in pridelovalnih njiv;

(2) Trajnostno gospodarjenje z divjadjo, in sicer za nakup:

- krme za divjad;

- semen in umetnih gnojil za obdelavo krmnih njiv ter odpravo škod po divjadi na

kmetijskih površinah;

- druge ukrepe za trajnostno gospodarjenje z divjadjo.

(3) Biotehnični ukrepi:

- izdelava, postavitev in vzdrževanje gnezdilnic, solnic, umetnih dupel in prež;

(4) Ostali ukrepi**:**

- čistilne akcije občine,

- čiščenje divjih odlagališč,

- izobraževanja in obveščanja prebivalcev/šolarjev o stanju in odnosu do gozdnih

živali/divjadi in o gozdnem bontonu.

**4. člen**

V proračunu občine Kidričevo se bodo nakazana sredstva na strani odhodkov izkazala v okviru proračunske postavke »prihodki in odhodki iz naslova podeljenih koncesij«.

Sredstva se upravičencem razdelijo na podlagi javnega razpisa za sofinanciranje aktivnosti trajnostnega gospodarjenja z divjadjo ali na podlagi postopka javnega naročanja v skladu z Zakonom o javnem naročanju (Uradni list RS št. 128/06, 16/08, 19/10) za posamezno leto. V primeru, da sredstva v poslovnem letu ne bodo porabljena v celoti, se le ta prenesejo kot namenski prihodki v proračun naslednjega leta.

**5. člen**

Upravičenci do navedenega blaga in materiala navedenega v 3. členu tega odloka so lovske družine – koncesionarji, ki imajo podpisano koncesijsko pogodbo za trajnostno gospodarjenje z divjadjo v republiki Sloveniji za lovišča, ki ležijo na območju občine Kidričevo.

**6. člen**

Merila ter pogoji za dodelitev sredstev oziroma izbiro najugodnejšega ponudnika, se določijo v javnem razpisu, ki ga oblikuje Odbor za kmetijstvo in gozdarstvo občine Kidričevo, oziroma v povabilu k oddaji ponudb.

**III. NADZOR NAD NAMENSKO PORABO SREDSTEV**

**7. člen**

Namensko porabo sredstev sproti spremlja in preverja Odbor za kmetijstvo in gozdarstvo občine Kidričevo.

**IV. KONČNA DOLOČBA**

**8. člen**

Ta odlok začne veljati naslednji dan po objavi v Uradnem glasilu Slovenskih občin.

Številka: 007-9/2011

Datum:

**ŽUPAN OBČINE KIDRIČEVO,**

**ANTON LESKOVAR**

**O B R A Z L O Ž I T E V :**

1. **Pravne podlage**

Zakon o divjadi in lovstvu (Uradni list RS, št. 16/04,120/06-odl. US in 17/08), Zakon o financiranju občin (UL RS, št. 32/2006- UPB1, 123/2006-ZFO-1, 57/2008-ZFO-1A), Zakon o varstvu okolja (UL RS št. 39/2006-UPB1, 49/2006-ZMetD, 66/2006 Odl.US: U-I-51/06-10, 112/2006 Odl.US: U-I-40/06-10, 33/2007-ZPNačrt, 57/2008-ZFO-1A, 70/2008, 108/2009).

1. **Razlogi za sprejem ter cilji in poglavitne rešitve odloka:**

V letu 2009 je Ministrstvo za kmetijstvo, gozdarstvo in prehrano (v nadaljevanju: MKGP) z lovskimi družinami sklenilo koncesijske pogodbe za trajnostno gospodarjenje z divjadjo v republiki Sloveniji. Zakon o divjadi in lovstvu (Uradni list RS štev. 16/04, 120/06,-Odl.US in 17/08; v nadaljevanju: ZDLov) v 29. členu določa, da je 50% koncesijske dajatve prihodek

proračuna Republike Slovenije, 50% pa prihodek proračuna občine. Posamezna občina prejme sorazmerni delež pripadajoče koncesijske dajatve glede na lovno površino lovišča, ki leži v dotični občini. Ker bi prejemale občine, v katerih ima koncesionar zelo majhen del lovne površine, tudi po 1 euro koncesijske dajatve, se je MKGP odločilo, da koncesionarji MKGP plačajo celotno koncesijsko dajatev. MKGP nato razdeli občinam polovico koncesijske dajatve od vseh koncesionarjev, ki imajo v občini del lovne površine.

Del koncesijske dajatve, morajo občine, v skladu z šestim odstavkom 29. člena ZDLov v proračunu občine izkazati kot namenski prejemek in ga porabiti kot namenski izdatek za izvajanje ukrepov varstva in vlaganj v naravne vire. Podrobnejše pogoje, namen in način porabe teh sredstev pa občina uredi sama z odlokom.

Koncesijska dajatev je, v skladu z določili Zakona o financiranju občin (UL RS, št. 32/2006- UPB1, 123/2006-ZFO-1, 57/2008-ZFO-1A), prihodek proračuna občine. Drugi odstavek 29. člena ZDLov določa, da se koncesijska dajatev plačuje letno. V okviru navedenega je ugotovljeno, da je interpretacija *izvajanje ukrepov varstva in vlaganj v naravne vire* izjemno široka in je slednje izvedljivo z več možnimi rešitvami.

Dikcija »izvajanje ukrepov varstva in vlaganj v naravne vire« omogoča široko interpretacijo. Občina lahko namenske izdatke izvajanja ukrepov varstva in vlaganj v naravne vire realizira na različne vsebinske načine**.** Ukrepe varstva okolja opredeljuje Zakon o varstvu okolja (UL RS št. 39/2006-UPB1, 49/2006-ZMetD, 66/2006 Odl.US: U-I-51/06-10, 112/2006 Odl.US: U-I-40/06-10, 33/2007-ZPNačrt, 57/2008-ZFO-1A, 70/2008, 108/2009). V okviru slednjega je tako vidna različna »paleta« ukrepov in ne zgolj vlaganje nazaj v lovska društva v občinah. V skladu s širšo razlago določila lahko pod ukrepe varstva okolja in vlaganj v naravne vire razumemo tudi npr. nakup zaščitnih rokavic in vrečk za čistilno akcijo.

V vsakem primeru mora občina sprejeti odlok, objavo razpisa in v zvezi z razpisom predvidenih postopkov, pa se občina lahko izogne. V kolikor se občina odloči, da bo sredstva namenjala nazaj v lovska ali druga podobna društva, potem je zavezana sprejeti odlok, objaviti razpis in izpeljati razpisni postopek za delitev sredstev. Občina se lahko odloči tudi za vlaganje sredstev v smislu tekočega odhodka (kadar so dobavitelji kakšna podjetja). V skladu s slednjim mora občina sprejeti zgolj odlok, k razpisnemu postopku pa v skladu s slednjim občina ni zavezana, saj se uporabljajo določila Zakona o javnem naročanju (UL RS št. 128/2006, 16/2008, 19/2010) ter glede na dane zneske zadostuje izdaja naročilnice.

Občine smo v letu 2010 prvič prejele del koncesijske dajatve za trajnostno gospodarjenje z divjadjo, ki jim pripada po 29. členu ZDLov.

**2. Ocena finančnih posledic za proračun občine Kidričevo**

Občina je iz naslova koncesij od MKGP prejela skupaj 519,00 EUR in ne bo imela v zvezi z izvajanjem Odloka finančnih posledic. Sredstva iz naslova koncesijske dajatve za trajnostno gospodarjenje z divjadjo se v proračunu občine izkazujejo kot namenski prejemki in se morajo porabiti kot namenski izdatki.

V skladu s predvidenim rokom porabe sredstev iz naslova koncesijskih dajatev občin MKGP pojasnjuje, da je rok predviden v 29. členu ZDLov zgolj instrukcijske narave. To pomeni, da rok ne zavezuje ter lahko občina s prejetimi sredstvi razpolaga v skladu s svojimi odločitvami (zakon ne opredeljuje roka, do kdaj mora občina sredstva iz naslova koncesijskih dajatev porabiti).

**Pripravila: mag. Mojca Meško**